Mtandao wa NeuroGenderings

Mtandao wa NeuroGenderings ni kundi la kimataifa la watafiti katika nyanja za sayansi ya neva (neuroscience) na masomo ya jinsia (gender studies). Wanachama wa mtandao huu huchunguza jinsi kanuni za kijamii, uzoefu mbalimbali wa maisha, mazingira ya maabara, na biolojia vinavyoingiliana ili kuathiri matokeo ya tafiti za sayansi ya neva.

Kwa kufanya kazi chini ya dhana ya "neurofeminism" (ufeministi wa neva), mtandao huu unalenga kuchambua kwa kina jinsi taaluma ya sayansi ya neva inavyofanya kazi na kujenga uelewa wa ubongo na jinsia unaopinga mtazamo wa "gender essentialism" (dhana kwamba tofauti za kijinsia ni za kiasili na zisizobadilika), huku ukikiri kwamba ubongo ni chombo cha kibaolojia chenye msingi halisi.

Kuanzishwa kwa mtandao huu kulifanyika wakati wa kuongezeka kwa shauku na shughuli za tafiti shirikishi zinazounganisha sayansi ya neva na sayansi za kijamii.

 Historia 
Kundi hili, linalojumuisha wasomi waliobobea katika ufeministi, nadharia za queer, na masomo ya jinsia, liliundwa ili kukabiliana na dhana ya "neurosexism". Dhana hii, kama ilivyofafanuliwa na Cordelia Fine katika kitabu chake cha mwaka 2010 Delusions of Gender, inarejelea "upendeleo usiokosolewa katika tafiti za sayansi ya neva na mtazamo wa umma, pamoja na athari zake kwa mtu binafsi, miundo ya kijamii, na ishara za kitamaduni."

Tafiti zinaweza kuelemewa na neurosexism ikiwa zinashindwa kuzingatia mambo ya kijamii na matarajio yanayounda tofauti za kijinsia, hali ambayo huenda ikasababisha hitimisho linalotegemea data yenye dosari.

Kwa upande mwingine, wanachama wa mtandao huu wanatetea dhana ya "neurofeminism", wakilenga kuchunguza kwa kina dhana za heteronormativity katika tafiti za kisasa za ubongo na kuchambua athari za tafiti hizi kwa mitazamo ya kijamii kuhusu jinsia. Hii inajumuisha kuipa kipaumbele dhana ya neuroplasticity (uwezo wa ubongo kubadilika kutokana na mazingira na uzoefu) badala ya biological determinism (mtazamo kwamba biolojia pekee huamua tabia na uwezo wa mtu)."

 Mikutano 
Machi 2010, mkutano wa kwanza—NeuroGenderings: Critical Studies of the Sexed Brain—ulifanyika huko Uppsala, Uswidi. Waandaaji wake, Anelis Kaiser na Isabelle Dussauge, walieleza kuwa lengo la muda mrefu lilikuwa ni "kuandaa mtazamo mpya wa dhana ya uhusiano kati ya jinsia na ubongo, mtazamo ambao unaweza kuwaunganisha wanasayansi wa neva na wanafalsafa wa jinsia katika mjadala wa kiutafiti unaovuka mipaka ya mifumo ya kijamii na kibaolojia, huku ukiendelea kushughulikia hali halisi ya kibaolojia ya ubongo.

Katika mkutano huu, Mtandao wa NeuroGenderings ulianzishwa rasmi, na matokeo yake ya awali yalichapishwa katika toleo maalum la jarida la Neuroethics.

Tangu wakati huo, mikutano mingine imeendelea kufanyika kila baada ya miaka miwili:

 NeuroCultures — NeuroGenderings II mnamo Septemba 2012 katika Idara ya Fizikia ya Chuo Kikuu cha Vienna;
 NeuroGenderings III – The First International Dissensus Conference on Brain and Gender mnamo Mei 2014 huko Lausanne, Uswisi.
 NeuroGenderings IV mnamo Machi 2016 katika Barnard College, New York City.

 Marejeo 

Jamii:Feminism and Folklore 2025 in Tanzania